B. Bugár, podpredseda NR SR: (2002-06-28):
O ospravedlnenie neúčasti na dnešnom rokovaní 61. schôdze Národnej rady písomne požiadali poslanci: Marta Aibeková, Robert Fico, Ivan Hudec, Oľga Keltošová, Gustáv Krajči, Branislav Orava, Štefan Rusnák, Alexander Slafkovský, Miloslav Suchár, Tibor Šagát, Jaroslav Volf, Anna Záborská. Na zahraničnej služobnej ceste sú poslanci Národnej rady Slovenskej republiky Irena Belohorská, Peter Kresák, Juraj Švec a Vojtech Tkáč. Panie poslankyne, páni poslanci, pristúpime k rokovaniu o návrhu štátneho záverečného účtu Slovenskej republiky za rok 2001 . Návrh vlády ste dostali ako tlač 1575 a spoločnú správu výborov ako tlač 1575a. Súčasťou spoločnej správy je aj návrh uznesenia Národnej rady Slovenskej republiky. Podľa § 5 ods. 1 zákona Národnej rady Slovenskej republiky č. 39/1993 Z. z. o Najvyššom kontrolnom úrade Najvyšší kontrolný úrad vypracúva stanovisko k návrhu štátneho záverečného účtu Slovenskej republiky a predkladá ho Národnej rade. Stanovisko Najvyššieho kontrolného úradu ste dostali ako tlač 1595. Z poverenia vlády Slovenskej republiky návrh štátneho záverečného účtu uvedie minister financií Slovenskej republiky pán František Hajnovič. Pán minister, nech sa páči, máte slovo. F. Hajnovič, minister financií SR: Ďakujem. Vážený pán predsedajúci, vážená Národná rada Slovenskej republiky, rokovaním o návrhu štátneho záverečného účtu Slovenskej republiky za rok 2001 sa prakticky napĺňa zodpovednosť vlády voči Národnej rade za hospodárenie s rozpočtovými prostriedkami, ustanovená zákonom o rozpočtových pravidlách. Z poverenia vlády, ktorá návrh prerokovala a schválila na svojom zasadnutí 9. mája, predstupujem pred vás, aby som ho odôvodnil. K rokovaniu o návrhu štátneho záverečného účtu v pléne parlamentu pristupujeme po jeho prerokovaní v jednotlivých parlamentných výboroch a v gestorskom výbore pre financie, rozpočet a menu, ktoré sa za účasti spravodajcov ostatných výborov uskutočnilo 17. júna. Výbory posúdili z rôznych aspektov minuloročné hospodárenie vlády a celej verejnej správy. Okrem materiálu, ktorý je predmetom dnešného rokovania, prerokovali aj záverečné účty rozpočtových kapitol, ktoré sú v zmysle zákona o rozpočtových pravidlách súčasťou štátneho záverečného účtu. Na ich rokovaniach sa za prítomnosti zástupcov ministerstva financií s prácou rozpočtových prostriedkov objasnili mnohé skutočnosti a otázky. Štátny záverečný účet je odpočtom hospodárenia vlády s prostriedkami štátneho rozpočtu v širšom zmysle hospodárenia s verejnými financiami a aj hospodársko-politickým dokumentom, na základe ktorého vláda formuluje svoj prístup k hospodárskej a rozpočtovej politike v nadchádzajúcom období. Predložený materiál obsahuje viaceré informácie, ktoré svojím charakterom prekračujú ročný rámec hodnotenia a plnenia štátneho rozpočtu. Mám na mysli napríklad údaje o štátnych aktívach a pasívach, o stave a vývoji zadlženosti vlády i verejnej správy, o poskytnutých zárukách a ďalšie. Tým sa zabezpečuje prehľad výsledkov rozpočtového hospodárenia v ich časovej nadväznosti a kontinuite. Štátny rozpočet na rok 2001 bol zostavený so zámerom, aby jeho schodok nepresiahol 3,87 % hrubého domáceho produktu a schodok verejného rozpočtu 3,94 % hrubého domáceho produktu. Tento zámer bol zasadený do rámca charakterizovaného predpokladaným zrýchlením ekonomického rastu z 2,2 % v roku 2000 na 3,2 % v uplynulom roku... (Ruch v sále.)